Avroviziya Mahnı Müsabiqəsinin tarixi

**[[Avroviziya Mahnı Müsabiqəsi]]nin tarixi** (; ) 1956-cı ildən başlayır. Müsabiqə ilk olaraq transmilli televiziya yayımında bir eksperiment kimi düşünülmüşdür. 1954-cü ildə bir sıra mübadilə yayımlarından sonra, Avropa Yayım Birliyi (AYB) nəhayət Sercio Pulyeze və Marsel Bezansonun İtaliyanın Sanremo Musiqi Festivalına əsaslanan ideyaları əsasında beynəlxalq mahnı müsabiqəsi keçirdi.

İlk buraxılışından bəri ümumilikdə 69 müsabiqə keçirilmişdir. 2025-ci ilə olan məlumata əsasən Avroviziya səhnəsində 52 ölkəni təmsil edən 1754 mahnı ifa olunmuşdur. Müsabiqə açılışından bu yana bir çox dəyişikliklərə məruz qalmışdır; məsələn, 2000-ci illərdə müsabiqəyə artan maraq nəticəsində iştirakçıların sayının artmasına cavab olaraq yarımfinallar keçirilməyə başlanmışdı. Müsabiqənin qaydalarına da illər ərzində çoxsaylı dəyişikliklər edilmiş, səsvermə sistemi və dil meyarları bir neçə dəfə dəyişdirilmişdir.

Avroviziya Mahnı Müsabiqəsi Ginnesin Rekordlar Kitabında da müəyyən edildiyi kimi dünyanın ən uzunmüddətli illik beynəlxalq televiziya musiqi yarışmasıdır. Hazırda hər il təxminən 40 ölkə mütəmadi olaraq müsabiqədə iştirak edir. Yarandığı vaxtdan bəri bir sıra digər müsabiqələr üçün də ilham mənbəyi olan Avroviziyanın uğurundan sonra AYB musiqi və mədəniyyətin digər aspektlərinə diqqət çəkən bir sıra digər təqdir edilən müsabiqələr də yaratmışdı. Müsabiqənin 2020-ci il buraxılışı ləğv edilən ilk buraxılış olmuşdu; belə ki, COVID-19 pandemiyası səbəbindən həmin dövrdə heç bir müsabiqə keçirilməmişdi.

## Müsabiqə ideyası
1950-ci ildə Böyük Britaniyanın BBC telekanalının İngiltərənin Torki şəhərindəki "Imperial Hotel"də 23 təşkilatın iştirakı ilə yaradıcılıq səyləri üzrə əməkdaşlıq qurmaq və ölkələrarası televiziya proqramlarının mübadiləsi üçün zəmin yaratmaq məqsədilə keçirdiyi konfransda AYB-nin əsası qoyulub. Telekommunikasiya termini kimi *"Avroviziya"* () sözü ilk dəfə 1951-ci ildə "London Evening Standard" qəzetində britaniyalı jurnalist Corc Kempey tərəfindən Hollandiya televiziyasında yayımlanan BBC proqramına istinad edərkən istifadə edilib; AYB-nin Avroviziya yayım şəbəkəsi isə 1954-cü ildə yaradılıb və o vaxtlar Avropa miqyasında bir sıra radiorele rabitəsindən ibarət olub.

AYB yarandıqdan sonra Böyük Britaniya ilə yanaşı Fransa, Belçika, Niderland və Almaniyada yayımlanan II Elizabetin tacqoyma mərasimi də daxil olmaqla bir sıra böyük hadisələr məhz AYB-nin texniki imkanları vasitəsilə eyni vaxtda bir neçə ölkədə yayımlanmağa başladı. 1953-cü ilin sentyabrında AYB-nin Londonda keçirilən iclası növbəti il ​​"Avropa Televiziya Mövsümü" adlı bir sıra beynəlxalq mübadilə proqramlarının hazırlanması ilə nəticələndi və Avroviziya şəbəkəsi vasitəsilə Avropada canlı yayımlandı. Bu proqramlardan birincisi 6 iyun 1954-cü ildə yayımlanmış və Fransanın Montrö şəhərində keçirilən "Nərgiz" festivalını () işıqlandırmışdı. Növbəti proqram isə Vatikana ekskursiyanı nümayiş etdirirdi. Növbəti günlərdə Palio di Siena, Qlazqoda atletika görüşü, kraliça II Elizabetin iştirak etdiyi Kral Hərbi Dəniz Qüvvələrinin paradı və İsveçrədə keçirilən 1954 FİFA Dünya Kubokundan futbol oyunlarının canlı yayımı da daxil olmaqla başqa tədbirlər yayımlandı. Bununla da ilk dəfə FİFA Dünya Kuboku canlı televiziya yayımı ilə müşayiət olundu.

Proqramların bu yay mövsümündən sonra AYB hər il yayımçılar arasında əməkdaşlıq üçün yeni təşəbbüsləri araşdırmaq məqsədilə Proqram Komitəsi yaratdı. İsveçrə Yayım Korporasiyasının (SRG SSR) baş direktoru Marsel Bezanson komitənin ilk prezidenti vəzifəsini icra edirdi. BBC-nin direktor müavini Rene Makkal və Fransa telekanalı RTF-nin direktoru Jan d'Arsi komitənin vitse-prezidentləri vəzifəsində çalışırdılar. Bu komitə 1955-ci ilin yanvarında Monte-Karloda toplaşdı və əlavə araşdırma üçün iki yeni layihəni təsdiq etdi: ilkin olaraq İtaliyanın RAİ kanalından Sercio Pulyezenin təklif etdiyi Avropa mahnı müsabiqəsi və həvəskar şoumenlərin müsabiqəsi; axırıncı ideya sonda rədd edildi. 19 oktyabr 1955-ci ildə Romada Palazzo Korsinidə BBC-nin baş direktoru Yan Yakobun sədrliyi ilə keçirilən AYB-nin illik Baş Assambleyasında AYB ilkin olaraq "Avropa Qran Prisi" adı altında mahnı müsabiqəsinin təşkilinə razılıq verdi və İsveçrə nümayəndə heyətinin 1956-cı ilin yazında Luqanoda tədbirə ev sahibliyi etmək təklifini qəbul etdi. Müsabiqənin qaydalarını müəyyən etmək üçün SRG SSR-dən Edvard Hassın rəhbərlik etdiyi qrup yaradıldı. İsveçrə kanalı öz işlərində İtaliyanın Sanremo Musiqi Festivalını əsas götürmüş və yeni beynəlxalq versiyanı daha yaxşı əks etdirmək məqsədilə bir sıra əlavə və dəyişikliklər etmişdi.

## 1950-ci illər
1956 Avroviziya Mahnı Müsabiqəsi yarışmanın ilk buraxılışı olub RTSİ () tərəfindən təşkil edildi və 24 may 1956-cı ildə İsveçrənin Luqano şəhərində Teatro Kursaalda keçirildi. Bu ilk buraxılışın qaydaları hər ölkədən bir iştirakçı yayım təşkilatına müddəti 3 ilə 3½ dəqiqə arası olan iki mahnı təqdim etməyə icazə verirdi. 1956-cı ildəki bu müsabiqə hər ölkədən birdən çox mahnıya icazə verən yeganə buraxılış olmuşdu. Hər ölkənin öz nümayəndəsini seçmək üçün milli müsabiqə keçirməsi güclü şəkildə təşviq edilmişdi. Açılış yarışmasına Belçika, Fransa, Qərbi Almaniya, İtaliya, Lüksemburq, Niderland ve İsveçrədən gələn iştirakçılarla birlikdə ümumilikdə yeddi ölkə qoşulmuşdu. İlk müsabiqədə səsvermə bağlı qapılar arxasında keçirildi: yarışmanın keçirildiyi zalda əyləşən hər ölkədən iki münsif öz ölkələrinin mahnıları da daxil olmaqla, yarışan mahnıları qiymətləndirdi. Müsabiqənin ilk qalibi "Refrain" mahnısı ilə İsveçrədən Liz Assia oldu. Müsabiqənin yekununda yalnız qalibin kimliyi elan edilmiş və tam nəticələr heç vaxt açıqlanmamışdı. Tədbirin heç bir məlum videogörüntüsü bu günədək gəlib çıxmamış, sadəcə qalib mahnının təkrar ifasının qısa xəbər xronikası qalmışdır. Bununla belə, müsabiqənin əksər hissələrinin audiosu mövcuddur.

1957 Avroviziya Mahnı Müsabiqəsi yarışmanın ikinci buraxılışı olub ARD adından "Hessischer Rundfunk" yayım təşkilatı tərəfindən təşkil edildi və 3 mart 1957-ci ildə Qərbi Almaniyanın Frankfurt-Mayn şəhərində elə həmin təşkilatın studiya zalında keçirildi. Avroviziyanın ilk qaydalarına görə hər il müsabiqənin təşkili vəzifəsini başqa bir yayımçı öz üzərinə götürməli idi. Buna uyğun olaraq, 1957-ci il tədbirinə ev sahibliyi etmək üçün Almaniya seçilmişdi. İkinci müsabiqəyə ilk yeddi ölkə ilə yanaşı Avstriya, Danimarka və Birləşmiş Krallıq qoşulmuş və toplamda on ölkə müsabiqədə yalnız bir mahnı ilə təmsil edilmişdi. 1956-cı ilin avqustunda BBC tərəfindən təşkil edilən və Birləşmiş Krallığın müsabiqə üçün keçirdiyi daxili seçim turu hesab olunan Britaniyanın Populyar Mahnılar Festivalında regional münsiflər heyətinin səsverməsi lövhədə əks olunmuşdu. 1957-ci ildəki Avroviziyanın təşkilatçıları bu ideyanı ümumavropa müsabiqəsinə daxil etmək qərarına gəlmiş, beləliklə də ev sahibi ölkədəki tamaşaçılara səsverməni izləmək imkanı vermişdilər. Müsabiqədə hər ölkədən on nəfərdən ibarət münsiflər heyəti ən sevdikləri mahnıya bir səs vermiş, bununla da yeni səsvermə sistemi tətbiq edilməyə başlanmışdı. Bir ölkənin münsifləri öz ölkələrinin mahnısına səs verə bilməzdi; bu qayda hazırda da keçərlidir. 1957-ci ildə "Net als toen" mahnısı ilə Kori Brokkenin təmsil etdiyi Niderland qalib seçildi.

1958 Avroviziya Mahnı Müsabiqəsi yarışmanın üçüncü buraxılışı olub "Nederlandse Omroep Stichting" yayım təşkilatı tərəfindən təşkil edildi və 12 mart 1958-ci ildə Niderlandın Hilversum şəhərində AVRO Studios bina kompleksində keçirildi. Bununla da ilk dəfə olaraq əvvəlki buraxılışın qalibi olan ölkə ev sahibliyi etmək şərəfinə layiq görülmüş və hazırda da müşahidə olunan bir presedent yaradılmışdı. Birləşmiş Krallıq bu buraxılışda yarışmamaq qərarına gəldi, lakin İsveçin müsabiqədə debüt etməsi ilə yarışan ölkələrin ümumi sayı 10 olaraq qaldı. 1957-ci ildəki müsabiqədə İtaliyanın 5 dəqiqədən çox davam edən çıxışı növbəti il iştirakçı dövlətlərin ifasını 3 dəqiqə ilə məhdudlaşdıran yeni qaydanın tətbiq edilməsi ilə nəticələndi. Andre Klavonun "Dors, mon amour" mahnısı ilə təmsil olunan Fransa müsabiqədə ilk qələbəsini qazandı. Üçüncü yeri tutmasına baxmayaraq, xalq arasında "Volare" kimi tanınan və Domeniko Modunyonun ifa etdiyi İtaliyanın "Nel blu, dipinto di blu" mahnısı qalib mahnıdan daha böyük kommersiya uğuru qazanaraq ABŞ-də Billboard Hot 100-də bir nömrəyə yüksəlmiş, növbəti illərdə müxtəlif sənətçilər tərəfindən səsləndirilmiş və dünya üzrə 22 milyon nüsxədən çox satılmışdı.

1959 Avroviziya Mahnı Müsabiqəsi yarışmanın dördüncü buraxılışı olub RTF tərəfindən təşkil edildi və 12 mart 1958-ci ildə Fransanın Kann şəhərində Festivallar və Konfranslar Sarayında keçirildi. Bu buraxılışda 11 ölkə yarışmışdı; Böyük Britaniya müsabiqəyə qayıtmış, yeni iştirakçı dövlət olan Monako müsabiqəyə qoşulmuş, Lüksemburq isə iştirak etməmək qərarına gəlmişdi. Niderland təmsilçisi Teddi Sxoltenin "Een beetje" mahnısı ilə qalib elan edilməsi nəticəsində Niderland müsabiqədə iki dəfə qalib gələn ilk ölkə oldu. Bu müsabiqə həm də ilk üç yerin sahibinin təkrar ifasının verildiyi yeganə buraxılış kimi tarixə düşdü; Böyük Britaniyadan Perl Karr və Teddi Conson dueti, eləcə də Fransa təmsilçisi Jan Filipp qalib ifaçı ilə birlikdə yayımın sonunda ikinci dəfə çıxış etmişdilər.

## 1960-cı illər
1960 Avroviziya Mahnı Müsabiqəsi yarışmanın beşinci buraxılışı olub BBC tərəfindən təşkil edildi və 25 mart 1960-cı ildə Böyük Britaniyanın London şəhərində Kral Festival Zalında keçirildi. Niderlandın yayım təşkilatı NTS-in son üç ildə ikinci dəfə tədbir keçirmək imkanından imtina etməsi nəticəsində AYB tədbirə ev sahibliyi etmək üçün BBC-yə müraciət etməli oldu. Lüksemburqun geri qayıtması və Norveçin ilk Avroviziya mahnısını göndərməsi ilə rəqabət aparan ölkələrin sayı 13-ə çatdı. Fransa Jaklin Buayenin ifasında "Tom Pillibi" mahnısı ilə müsabiqədə ikinci qalibiyyətini qeyd etdi.

1961 Avroviziya Mahnı Müsabiqəsi yarışmanın altıncı buraxılışı olub RTF tərəfindən təşkil edildi və 18 mart 1961-ci ildə Fransanın Kann şəhərində Festivallar və Konfranslar Sarayında keçirildi. Fransa müsabiqəyə iki dəfə ev sahibliyi edən ilk ölkə oldu; belə ki, Festivallar və Konfranslar Sarayı 1959-cu ildə də tədbirə ev sahibliyi etmişdi. Bu, həm də şənbə gecəsi keçirilən ilk Avroviziya buraxılışı oldu və həmin vaxtdan etibarən müsabiqənin finalının keçirildiyi gün kimi standarta çevrildi. Həmin ilki tədbirdə Finlandiya, İspaniya və Yuqoslaviyanın debüt etməsilə rekord sayda ölkə, yəni 16 dövlət yarışdı. Fransa müğənnisi Jan-Klod Paskal "Nous les amoureux" mahnısı ilə Böyük Hersoqluğa ilk qələbəsini qazandırdı və beləcə Lüksemburq Avroviziya qalibi titulunu əldə edən dördüncü ölkə oldu.

1962 Avroviziya Mahnı Müsabiqəsi yarışmanın yeddinci buraxılışı olub Compagnie Luxembourgeoise de Radiodiffusion telekanalı tərəfindən təşkil edildi və 18 mart 1962-ci ildə Lüksemburqun Lüksemburq şəhərində telekanalın ozamankı binasının "Böyük Auditoriya" adlanan zalında keçirildi. İlk dəfə idi ki, mübarizə aparan ölkələrin siyahısında dəyişiklik olmamış və 1961-ci ildə olduğu kimi eyni ölkələr müsabiqəyə qoşulmuşdu. Bu müsabiqədə yeni səsvermə sistemi tətbiq olundu və hər bir ölkə öz münsiflər heyətinin ortaq qərarı ilə müəyyən edilən ilk üç mahnıya 3, 2 və 1 xal verdi. Fransadan İzabel Obre "Un premier amour" mahnısı ilə qalibiyyətə layiq görülərək Fransaya beş ildə üçüncü qələbəsini qazandırdı.

1963 Avroviziya Mahnı Müsabiqəsi yarışmanın səkkizinci buraxılışı olub BBC tərəfindən təşkil edildi və 23 mart 1963-cü ildə Böyük Britaniyanın London şəhərində BBC Televiziya Mərkəzində keçirildi. Fransanın RTF kanalı müsabiqənin bir daha təşkil edilməsi təklifini rədd etdikdən sonra BBC ikinci dəfə müsabiqəyə ev sahibliyi etmək məqsədilə fəaliyyətə başladı. 1962-ci ildə istifadə edilən səsvermə sisteminə bəzi dəyişikliklər edildi; belə ki, indi ölkələr sevdikləri mahnılar üçün 5, 4, 3, 2 və 1 xal verirdilər. Danimarka və İsveçrə arasında birincilik uğrunda gedən gərgin mübarizədə Qreta və Yorgen İnqmann Danimarka adına "Dansevise" mahnısı ilə qalib gələrək yekun səsvermədə Skandinaviya ölkəsinə ilk qələbəsini qazandırdılar.

1964 Avroviziya Mahnı Müsabiqəsi yarışmanın doqquzuncu buraxılışı olub Danmarks Radio tərəfindən təşkil edildi və 21 mart 1964-cü ildə Danimarkanın Kopenhagen şəhərində Tivoli Konsert Zalında keçirildi. İsveç Musiqiçilər İttifaqının üzvləri tətil etdiyinə görə İsveç müsabiqədən geri çəkilməyə məcbur olsa da, Portuqaliya bu müsabiqədə debüt çıxışını reallaşdırdığından rəqabət aparan ölkələrin ümumi sayı 16 olaraq qaldı. Səsvermə sisteminə daha bir dəyişiklik edildi. Belə ki, artıq hər bir ölkənin münsiflər heyəti üzvlərinin verdiyi bütün səslərin cəminə əsasən ilk üç mahnıya 5, 3 və 1 xal verilirdi. Bundan əlavə, münsiflər heyətinin hər bir üzvü öz səslərini üç mahnı arasında bölüşdürə bilərdi. Məsələn, bütün üzvlər yalnız iki mahnıya səs verərsə, həmin mahnılar üçün 6 və 3 xal, bütün üzvlər eyni mahnıya səs verərsə, 9 xal hesablanacaqdı. Bu buraxılış həm də müsabiqə tarixində ilk dəfə yarışmanın bir etirazçının hərəkətləri səbəbindən yarıda kəsilməsi ilə yadda qaldı; İspaniya və Portuqaliyanın sağçı diktaturalarına və həmin ölkələrin müsabiqəyə daxil edilməsinə qarşı nümayiş keçirən bir adam "Frankonu və Salazarı boykot edin" yazılmış pankartla səhnəyə çıxmış və kameralar səsvermə tablosunun görünütüsünə keçid edən kimi dərhal səhnədən uzaqlaşdırılmışdı. 1956-cı il müsabiqəsində olduğu kimi, bu yarışmanın da açılış səhnəsinin görüntüləri və qalib mahnının təkrar ifası, eləcə də audio yazıları istisna olmaqla, hər hansı videogörüntüsünün mövcudluğu məlum olmadığına görə sözügedən hadisəyə dair heç bir görüntü mövcud deyil. İtalyan Cilyola Çinkvetti ikinci yerdə qərarlaşan Böyük Britaniyadan təxminən üç dəfə çox xal toplayaraq "Non ho l'età" mahnısı ilə böyük qələbə qazanmış, həm də İtaliyaya ilk Avroviziya qalibiyyətini gətirmişdi.

1965 Avroviziya Mahnı Müsabiqəsi yarışmanın onuncu buraxılışı olub Radiotelevisione italiana tərəfindən təşkil edildi və 20 mart 1965-ci ildə İtaliyanın Neapol şəhərindəki televiziya binasında keçirildi. Bu yubiley tədbirində rekord sayda ölkə yarışdı; belə ki, İsveçin qayıtması, İrlandiyanın da debüt etməsi ilə mübarizə aparan ölkələrin sayı 18-ə çatdı. Müsabiqənin Şərqi Avropanın Beynəlxalq Radio və Televiziya Təşkilatı tərəfindən götürülərək ilk dəfə SSRİ, Çexoslovakiya, Polşa, Macarıstan və Almaniya Demokratik Respublikası kimi ölkələrdə yayımlanması nəticəsində 1965-ci ildə keçirilən bu yarışma təxminən 150 ​​milyonluq qlobal auditoriya ilə o zamana qədərki ən böyük müsabiqə oldu. İsveçin çıxışı öz dövlət dilləri olan isveç dilində deyil, ingilis dilində ifa edildiyindən bəzi mübahisələrə səbəb oldu; bir ölkənin hansı dildə yarışmaya qoşula biləcəyini müəyyən edən heç bir qayda olmadığı üçün digər rəqabət aparan ölkələrin etirazlarına baxmayaraq həmin çıxışa icazə verilmişdi. "Poupée de wax, Poupée de son" mahnısını ifa edən fransız müğənni Frans Qall Lüksemburqu ikinci dəfə qalib etdi. Bununla da müsabiqədə ilk dəfə idi ki, pop-musiqi qalib gəlirdi. Həmin mahnı gələcəkdə Qall üçün beynəlxalq hitə çevriləcək və növbəti illərdə müsabiqəyə daxil olan mahnıların növünə təsir göstərəcəkdi.

1966-cı il müsabiqəsindən əvvəl AYB yayımçıları gələcək nəşrlərdə təqdim edilməli olduğuna inandıqları ideyalar üzrə təkliflər təqdim etməyə dəvət etdi. Bu, Compagnie Luxembourgeoise de Radiodiffusion televiziya təşkilatının növbəti tədbiri təşkil edə bilməsi ilə bağlı yaranmış narahatlıqdan irəli gəlirdi. Bir neçə yayımçı təşkilat aşağıdakı təklifləri irəli sürmüşdü: rəqabət aparan çıxışların sayını azaltmaq məqsədilə yarımfinalların tətbiqi (bu zaman bəzi yayımçılar rəqabət aparan ölkələrin coğrafi və ya linqvistik əsasda bölünməsini təklif edirdi); musiqi mütəxəssislərinin nəticələrdə 50% paya malik olması, bununla da musiqinin keyfiyyətinə daha çox diqqət yetirilməsi; müsabiqəyə nəzarət etmək və istehsal standartlarını yüksəltmək məqsədilə icraçı-nəzarətçi rolunun yaradılması, həmçinin dil qaydaları və təqdimatın məhdudlaşdırılması qaydalarının sərtləşdirilməsi. Müsabiqəyə ediləcək dəyişikliklərlə bağlı əlavə təkliflər arasında çıxışların və ev sahibliyi vəzifələrinin rəqabət aparan iki-üç ölkə arasında bölüşdürülməklə tədbirin birdən çox məkanda keçirilməsi də vardı. Birdən çox məkanda və birdən çox orkestrlə keçirilən müsabiqədə musiqi keyfiyyətinin və ardıcıllığının pozulacağına və bir neçə məkandan istifadə edilməsi ilə texniki nasazlıq riskinin də artacağına dair narahatlıqlardan sonra bu təklif rədd edildi. Bir neçə təklifi isə AYB artıq qəbul etmişdi; yeni dəyişikliklərə əsasən növbəti müsabiqədə milli münsiflər heyətində musiqi mütəxəssislərinin iştirak etməsi nəzərdə tutulurdu. Bunda başqa, mahnıların iştirakçı ölkənin dövlət dillərindən birində ifa olunmasını şərtləndirən dil qaydasının tətbiqi qərara alınmışdı. Yarımfinalların təşkili və müəyyən edilmiş meyarlara görə ölkələrin bölünməsi kimi digər dəyişikliklərə sonrakı onilliklərdə yenidən baxılacaqdı.

1966 Avroviziya Mahnı Müsabiqəsi yarışmanın on birinci buraxılışı olub Compagnie Luxembourgeoise de Radiodiffusion telekanalı tərəfindən təşkil edildi və 5 mart 1966-cı ildə Lüksemburqun Lüksemburq şəhərində telekanalın ozamankı binasının "Böyük Auditoriya" adlanan zalında keçirildi. Bu, Lüksemburqun 1962-ci ildə olduğu kimi eyni məkandan istifadə edərək aparıcı yayımçı təşkilat olaraq ev sahibliyi etdiyi ikinci müsabiqə idi. Niderlandı təmsil edən Milli Skottun çıxışı ilə tamaşaçılar Avroviziya səhnəsində ilk dəfə qaradərili müğənninin ifasını izləmiş oldular. Udo Yürgens "Merci, Cherie" ilə Avstriyanın ilk qələbəsini təmin etdi; bu, daha əvvəl 1964-cü ildə altıncı, 1965-ci ildə isə dördüncü yeri tutmuş Yürgensin qələbə qazanmaq üçün müsabiqədə üçüncü cəhdi idi.

1967 Avroviziya Mahnı Müsabiqəsi yarışmanın on ikinci buraxılışı olub Österreichischer Rundfunk (ORF) telekanalı tərəfindən təşkil edildi və 8 aprel 1967-ci ildə Avstriyanın Vyana şəhərində keçirildi. Danimarka müsabiqədən geri çəkilərək rəqabət aparan ölkələrin sayını 17-yə endirdi. Sonuncu dəfə 1961-ci ildə istifadə edilən və münsiflər heyətinin on üzvünün hər birinin yalnız öz favorit mahnısına bir səs verməsini nəzərdə tutan qiymətləndirmə sistemi yenidən tətbiq olundu. Münsiflərlə bağlı yeni tələb də müəyyən edildi: hər bir ölkədə münsiflər heyəti üzvlərinin ən azı yarısının yaşının 30-dan az olması tələb olunurdu. Bu buraxılışda ilk dəfə təqdim olunan bir sıra digər yeniliklər, məsələn, səsvermə zamanı gözləmə zalının () çəkilişləri və hər bir ölkənin yayımçısının rəsmi nümayəndə təyin etməsi o vaxtdan indiki müsabiqənin ayrılmaz hissəsinə çevrildi. Böyük Britaniya təmsilçisi Sendi Şou "Puppet on a string" mahnısı ilə müsabiqənin qalibi oldu və Böyük Britaniya müsabiqədə ikinci olan İrlandiyadan iki dəfə çox səs toplayaraq ilk qələbəsini qazandı.

1968 Avroviziya Mahnı Müsabiqəsi yarışmanın on üçüncü buraxılışı olub BBC tərəfindən təşkil edildi və 6 aprel 1968-ci ildə Birləşmiş Krallığın London şəhərində Kral Albert zalında keçirildi. Bu, müsabiqənin rəngli hazırlanan ilk buraxılışı idi. Səsvermə tablosundakı ardıcıllıq İspaniya və Böyük Britaniyanın sona qədər birincilik uğrunda mübarizə apardığını göstərirdi. Nəhayət, sonuncu münsiflər heyətinin səsləri həlledici oldu və müsabiqə yalnız bir xalla ispan müğənni Massielin lehinə bitdi. Massieldən əvvəl Juan Manuel Serrat İspaniya təmsilçisi elan edilmişdi. Lakin o, katalan dilində mahnı oxumaq istəmiş, İspaniya diktatoru Fransisko Franko ondan "La La La" mahnısını kastiliya dilində ifa etməsini tələb etmiş və nəticədə Serratı müsabiqədə Massiel əvəz etmişdi. 2008-ci il tarixli bir ispan sənədli filmində iddia edilirdi ki, Avropanın digər ərazilərində müşahidə olunan vətəndaş iğtişaşlarının qarşısını almaq və İspaniyanın qlobal miqyasda nüfuzunu artırmaq məqsədilə Franko agentlərinə göstəriş vermişdi ki, İspaniyanın qalib gəlməsini təmin etmək üçün digər ölkələrin münsiflər heyətinin səslərini manipulyasiya etməyə çalışsınlar. Sənədli filmdə səsləndirilən fikirlərə görə əslində müsabiqədən əvvəl qələbə qazanacağı bildirilən Böyük Britaniya təmsilçisi Kliff Riçard "Congratulations" mahnısı ilə yarışmanın qalibi olmalı idi. Bununla belə, İspaniyanın qələbəsində hər hansı mümkün rüşvətxorluğun effektiv olub-olmaması mübahisəlidir və bəziləri, o cümlədən Massiel sənədli filmin müəlliflərini və yayımçısını qalmaqal yaratmaqda ittiham etmişdi.

1969 Avroviziya Mahnı Müsabiqəsi yarışmanın on dördüncü buraxılışı olub İspaniya Televiziyası tərəfindən təşkil edildi və 29 mart 1969-cu ildə İspaniyanın Madrid şəhərində Kral Teatrında keçirildi. Bu müsabiqəyə 16 ölkə qatıldı: Avstriya ispan diktaturasına görə iştirakdan imtina etdi. Səsvermə tablosundakı ardıcıllıq Fransa, İspaniya, Niderland və Böyük Britaniyanın birinci yer uğrunda mübarizə apardığını göstərirdi. Sonuncu münsiflər heyətinin səslərindən sonra dörd ölkənin hamısı bərabər sayda xal topladı. Birinci yeri tutan iştirakçılar arasında bərabərliyi pozmaq üçün heç bir qayda olmadığından dörd ölkənin hamısı qalib elan edildi. Bu da eyni ildə birdən çox ölkənin qalib gəldiyi yeganə buraxılış kimi tarixə düşdü. Xoşbəxtlikdən mükafatlandırma üçün dörd medalın hazırlanması mümkün oldu və İspaniyadan Salome, Böyük Britaniyadan Lulu, Niderlanddan Lenni Kür və Fransadan Frida Bokkara qalib mahnıların təkrar ifasından öncə müvafiq olaraq aşağıdakı mahnılara görə mükafatlarını ala bildilər: "Vivo cantando", "Boom Bang-a-Bang", "De troubadour" və "Un jour, un enfant". Nəticədə Fransa yarışmada yeni rekorda imza ataraq dördüncü qələbəsini qazandı, Niderland üçüncü, həm İspaniya, həm də Böyük Britaniya isə ikinci qələbəsini qeyd etdi. Həmçinin, İspaniya ardıcıl iki qələbə qazanan ilk ölkə oldu.

## 1970-ci illər
1970 Avroviziya Mahnı Müsabiqəsi yarışmanın on beşinci buraxılışı olub Nederlandse Omroep Stichting (NOS) yayım təşkilatı tərəfindən təşkil edildi və 21 mart 1970-ci ildə Niderlandın Amsterdam şəhərində RAI Congrescentrum bina kompleksində keçirildi. 1969-cu ildə dörd ölkənin qələbəsindən sonra bu yarışmanın ev sahibi ölkəsini müəyyən etmək məqəsdilə Fransa və Niderland arasında sonuncunun qələbəsi ilə nəticələnən püşkatma keçirildi; İspaniya və Böyük Britaniya son müsabiqələrə ev sahibliyi etdikləri üçün püşkatmada iştirakdan imtina etmişdilər. 1969-cu il müsabiqəsinin nəticəsindən geniş yayılmış narazılıq Finlandiya, Norveç, İsveç və Portuqaliyanın geri çəkilməsinə səbəb oldu, Avstriya və Danimarka da cavab olaraq iştirakdan imtina etdilər və Amsterdamda yarışan cəmi 12 ölkə qaldı, ki bu da 1959-cu ildən bəri ən aşağı iştirakçı sayı idi. Birgə qaliblərin olmamasını təmin etmək məqsədilə ilk dəfə olaraq tay-brek qaydası tətbiq olundu: belə ki, bərabərlik olardısa, birinci yer uğrunda mübarizə aparan ölkələrin ifaçıları yenidən çıxış etməli və qalan bütün ölkələrin münsiflər heyəti isə qalibi əl qaldırmaqla müəyyən etməli idilər. Əgər bu da bərabərliklə nəticələnərdisə, ölkələr titulları bölüşəcəkdilər. O zamandan bəri müsabiqənin adi xüsusiyyətlərinə çevrilmiş bir sıra yeniliklər iştirak edən ölkələrin sayının az olması səbəbindən yayım müddətini artırmaq məqsədilə ilk dəfə həmin il tətbiq edilmişdir. Bunlara ev sahibi ölkəni vurğulayan geniş açılış videoları və yarışan mahnılar arasında efirə verilən, iştirakçıları və ya ev sahibi ölkəni vurğulayan qısametrajlı təqdimat çarxları daxildir. Yarışma tarixində istənilən ölkədən daha çox qalib gələn İrlandiya məhz bu müsabiqədə Dananın "All kinds of everything" mahnısı ilə ilk qələbəsini qeyd etdi.

1971 Avroviziya Mahnı Müsabiqəsi yarışmanın on altıncı buraxılışı olub Raidió Teilifís Éireann yayım təşkilatı tərəfindən təşkil edildi və 3 aprel 1971-ci ildə İrlandiyanın Dublin şəhərində Geyeti Teatrında keçirildi. Müsabiqəyə edilən bir sıra dəyişikliklər nəticəsində ilk dəfə səhnədə maksimum altı ifaçı olmaqla qruplara icazə verildi; əvvəllər maksimum üç yardımçı sənətçinin müşayiətilə səhnədə yalnız bir və ya iki əsas vokalçıya icazə var idi. Bu müsabiqədə yeni səsvermə sistemi də tətbiq edildi. Yeni qaydalar qalibin dəqiq olmasını təmin etmək və ölkələrin sıfır xal almaması üçün nəzərdə tutulmuşdu: biri 25 yaşdan aşağı, digəri isə 25 yaşdan yuxarı olmaqla hər ölkədən iki münsif öz ölkələrinin mahnıları istisna olmaqla digər bütün ölkələri birdən beşə qədər qiymətləndirməli idilər. İndi bütün ölkələr öz çıxışlarının videoklipini təqdim etməli və müsabiqə öncəsi bütün çıxışları ilkin izləmələr vasitəsilə yayımlamağa borclu idilər. Bu dəyişikliklərdən sonra 1970-ci ildə iştirakdan imtina edən ölkələr geri dönə biləcəklərini düşündülər; nəticədə müsabiqədə Norveç, İsveç, Finlandiya, Avstriya və Portuqaliyanın geri qayıtması, eləcə də Maltanın debüt etməsilə ümumilikdə 18 ölkə iştirak etdi. Bu buraxılış 1966-cı ildən bəri keçirilən ən böyük yarışma oldu. Müsabiqədə fransız müğənni Severinin "Un banc, un arbre, une rue" mahnısı ilə təmsil olunan Monako ilk və yeganə qələbəsini qeyd etdi.

1972 Avroviziya Mahnı Müsabiqəsi yarışmanın on yeddinci buraxılışı olub BBC tərəfindən təşkil edildi və 25 mart 1972-ci ildə Böyük Britaniyanın Edinburq şəhərində Aşer Zalında keçirildi. Monakonun Télé Monte-Carlo (TMC) yayım təşkilatı ilkin olaraq ev sahibliyi etməkdə maraqlı olduğunu bildirsə də, Monakoda həmin vaxt müsabiqə üçün uyğun yer yox idi. Əvvəlki il ikinci və üçüncü olan İspaniyanın TVE və Almaniyanın ARD telekanalları və Fransanın ORTF təşkilatı ev sahibliyi etmək fürsətindən imtina etdikdən sonra BBC yarışmanı ilk dəfə olaraq London və İngiltərədən kənarda — Şotlandiyanın paytaxtında keçirməklə müsabiqəyə yenidən ev sahibi kimi qoşulmağı təklif etdi. 1971-ci ildəki eyni 18 ölkə yenidən iştirak etdi və eyni səsvermə sistemi tətbiq edildi. Müsabiqə 28 ölkədə yayımlandı və ilk dəfə olaraq Asiyada canlı göstərildi: tamaşaçılar şounu Yaponiya, Tayvan, Filippin, Honkonq və Taylandda izləyə bildilər. Yunan müğənni Viki Leandrosun ifasında "Après toi" mahnısı ilə təmsil olunan Lüksemburq müsabiqədə üçüncü qalibiyyətini qazandı. Bu, Lüksemburqun 4-cü olduğu 1967-ci il buraxılışından sonra Leandrosun Avroviziyada ikinci cəhdi idi.

1973 Avroviziya Mahnı Müsabiqəsi yarışmanın on səkkizinci buraxılışı olub Compagnie Luxembourgeoise de Radiodiffusion telekanalı tərəfindən təşkil edildi və 7 aprel 1973-cü ildə Lüksemburqun Lüksemburq şəhərində Böyük Teatrda keçirildi. İsrail Avroviziyada ilk dəfə həmin il çıxış etdi və müsabiqəyə qatılan ilk qeyri-Avropa ölkəsi oldu. Avstriya və Maltanın geri çəkilməsi ilə ümumi iştirakçı dövlətlərin sayı 17 oldu. Münxen qətliamından bir ildən az bir müddət sonra İsrailin debütü fonunda təhlükəsizlik həmişə olduğundan daha güclü idi.  Məkan səlahiyyətli qurumlar tərəfindən möhürlənmiş, İsrail nümayəndə heyəti öz otellərində təcrid olunmuş və məkanda tələb olunmadığı zamanlarda silahlı mühafizəçilərlə əhatələnmişdi. Tamaşaçılara vurulma riski olduğundan şou zamanı ayağa qalxmamaq barədə də xəbərdarlıq edilmişdi. Bu il dil qaydasının ilk ləğvi ilə də yadda qaldı: iştirakçılara ifa etmək istədikləri dili seçmək azadlığı verildi. Bir neçə ölkə bundan faydalandı; Finlandiya və İsveç ingilis dilində, Norveç isə həm ingilis, həm də fransız dillərində çıxış etdi. Əvvəlcədən yazılmış treklərə də ilk dəfə icazə verildi; lakin bütün vokallar hələ də canlı ifa edilməli və trekdə səslənən alətlər səhnədə görünməli idi. Lüksemburq ardıcıl ikinci il müsabiqənin qalibi oldu: fransız müğənni Anna-Mariya David "Tu te reconnaîtras" mahnısı ilə Lüksemburqa dördüncü qalibiyyətini qazandırdı. Beləliklə, Lüksemburq ardıcıl iki qələbə qazanan ilk ölkə oldu: İspaniya həm 1968, həm də 1969-cu illərdə qalib gəlsə də, sonuncu titulunu bir neçə ölkə ilə bölüşmüşdü.

1974 Avroviziya Mahnı Müsabiqəsi yarışmanın on doqquzuncu buraxılışı olub BBC tərəfindən təşkil edildi və 6 aprel 1974-cü ildə Böyük Britaniyanın Brayton şəhərində keçirildi. Lüksemburqun CLT şirkəti ikinci il ardıcıl olaraq müsabiqəyə ev sahibliyi etmək təklifini rədd etdi və 1973-cü ildə ikinci olan İspaniyanın RTVE şirkəti də ev sahibliyi etmək istəmədi. İsrailin İBA telekanalının təklifi məhdud texniki imkanlarına görə rədd edildi və sonda BBC beşinci dəfə müsabiqəyə ev sahibliyi etməli oldu. Yunanıstanın debüt etməsi ilə ümumilikdə 17 ölkə yarışdı. Fransa prezidenti Jorj Pompidunun vəfatından sonra mərhum prezidentin dəfn mərasimi yarışma günü təşkil edildiyinə görə Fransa tədbirdən bir neçə gün əvvəl hörmət əlaməti olaraq yarışmadan geri çəkildi. Səsvermə sistemi sonuncu dəfə 1970-ci ildə istifadə edilən sistemi geri qaytarmaq məqsədilə bir daha dəyişdirildi: 10 münsif üzvü ən sevdiyi mahnıya bir səs verirdi. İsveçin ABBA qrupu "Waterloo" mahnısı ilə müsabiqənin qalibi elan edildi və İsveçə ilk Avroviziya qələbəsini qazandırdı. ABBA qrupunun müsabiqədəki qalibiyyəti ona dünya miqyasında şöhrət qazandırdı; qrupun karyerası boyunca təqribən 380 milyon albom satılmış, təkcə "Waterloo" 5 milyon nüsxə satışa nail olmuş və müsabiqənin ən uğurlu qalib mahnılarından birinə çevrilmişdi.

1975 Avroviziya Mahnı Müsabiqəsi yarışmanın iyirminci buraxılışı olub Sveriges Television (SR) telekanalı tərəfindən təşkil edildi və 22 mart 1975-ci ildə İsveçin Stokholm şəhərində Stokholm Beynəlxalq Sərgi Mərkəzində keçirildi. Yunanıstanın geri çəkildiyi, Fransa və Maltanın geri döndüyü və Türkiyənin debüt etdiyi bu buraxılışda o vaxt üçün rekord sayda – 19 ölkə iştirak etdi. SR telekanalı əvvəlcə yüksək xərclərə görə müsabiqəni təşkil etməkdə tərəddüd etmiş və bütün rəqabət aparan ölkələrin xərcləri bölüşməsini istəmişdi, lakin bu xərc bölgüsü planları 1975-ci il tədbiri üçün vaxtında həyata keçirilməmişdi. Stokholmdakı müsabiqə tədbirin keçirilməsi ilə bağlı xərclərə qarşı çıxan solçu fəalların nümayişləri ilə yadda qalmışdı. Bu buraxılışda bütün gələcək müsabiqələrdə səslərin bölüşdürülməsi üçün əsas olan yeni səsvermə sistemi tətbiq olundu: hər bir ölkənin münsiflər heyəti öz səsvermələrində ən yüksək yeri tutan mahnıya 12 xal, ikinci yerə 10 xal, daha sonra isə üçüncü yerdən onuncu yerədək olan ölkələrə müvafiq olaraq 8-dən 1-dək xal verirdi. Niderland bu yeni sistem üzrə müsabiqədə qalib gələn ilk ölkə oldu və "Teach-In" qrupu "Ding-a-dong" mahnısı ilə Niderlandı dördüncü dəfə Avroviziya qalibi edə bildi.

1976 Avroviziya Mahnı Müsabiqəsi yarışmanın iyirmi birinci buraxılışı olub Nederlandse Omroep Stichting (NOS) telekanalı tərəfindən təşkil edildi və 3 aprel 1976-cı ildə Niderlandın Haaqa şəhərində Niderland Konqres Mərkəzində keçirildi. Əvvəlki ilin ev sahibi İsveç 1975-ci il tədbiri zamanı baş vermiş etirazlara cavab olaraq, həmçinin yenidən qalib gələcəyi təqdirdə tədbirin təşkili ilə bağlı xərclərdən qorxaraq geri çəkilməyə qərar verdi. Malta və Türkiyənin qoşulduğu, Avstriya və Yunanıstanın geri qayıtdığı bu buraxılışda cəmi 18 ölkənin təmsilçisi Niderlandın ev sahibliyi etdiyi üçüncü Avroviziya yarışması üçün səhnəyə çıxdı. Qismən İsveç yayımçısının irəli sürdüyü narahatlıqlara cavab olaraq bütün rəqabət aparan ölkələrdən Avroviziyanın keçirilməsi ilə bağlı xərclərə yardım etməsi tələb olundu: bu məbləğ hər ölkənin tamaşaçı və əhali sayından asılı olaraq müəyyən edildi. Böyük Britaniya "Brotherhood of Man" qrupunun "Save your kisses for me" mahnısının sayəsində üçüncü dəfə Avroviziyanın qalibi titulunu qazandı. Mahnı dünyada 6 milyondan çox nüsxədə satılaraq müsabiqə tarixində ən çox satılan qalib mahnı oldu.

1977 Avroviziya Mahnı Müsabiqəsi yarışmanın iyirmi ikinci buraxılışı olub BBC tərəfindən təşkil edildi və 7 may 1977-ci ildə Böyük Britaniyanın London şəhərində Vembli Konfrans Mərkəzində keçirildi. 2 apreldə keçirilməsi planlaşdırılan həmin buraxılış BBC operatorları və texniklərinin tətili ilə əlaqədar beş həftə müddətinə təxir edildi. Bu müsabiqədə dil qaydası yenidən tətbiq edildi, yəni mahnılar təmsil olunan ölkənin yalnız dövlət dilində ifa oluna bilərdi. Londondakı müsabiqədə 18 ölkə iştirak etdi; İsveç geri döndü, Yuqoslaviya geri çəkildi, Tunis isə ilk dəfə müsabiqədə iştirak etməyə cəhd etdi. Bununla belə, hətta səhnədə dördüncü nömrə altında çıxış edəcəyi təsdiq olunsa da, Tunisin bu cəhdi nəticə vermədi. Fransa Mari Miriamın "L'Oiseau et l'Enfant" mahnısı ilə beşinci Avroviziya qələbəsini qazanaraq yeni bir rekord qırdı və bu, Fransanın bugünə qədər son qələbəsi oldu. 

1978 Avroviziya Mahnı Müsabiqəsi yarışmanın iyirmi üçüncü buraxılışı olub TF1 tərəfindən təşkil edildi və 22 aprel 1978-ci ildə Fransanın Paris şəhərində Konqres Mərkəzində keçirildi. Fransanın üçüncü dəfə ev sahibi olduğu bu buraxılışda 20 ölkənin iştirakı ilə yeni rekord qeydə alındı. Həmin il Danimarka müsabiqəyə geri dönmüş, Türkiyə isə 1966-cı ildəki debütündən sonra ilk dəfə Avroviziyada iştirak etmişdi. İzhar Koen və "Alfabeta" qrupunun "A-Ba-Ni-Bi" mahnısı ilə təmsil olun İsrail ilk dəfə müsabiqədə qalib gəldi. İsrailin qələbəsi müsabiqədə iştirak etməyib tədbiri yayımlayan bir sıra yayımçılar, xüsusən də İsraili məhdud şəkildə tanıyan ərəb dünyası üçün problemli oldu; belə ki, həmin yayımçıların bir çoxu İsrailin qalib gələcəyi bəlli olduqda tədbirin yayımını erkən dayandırdı.

1979 Avroviziya Mahnı Müsabiqəsi yarışmanın iyirmi dördüncü buraxılışı olub İsrail Yayım Birliyi tərəfindən təşkil edildi və 31 mart 1979-cu ildə Qüds şəhərində Beynəlxalq Konfrans Mərkəzində keçirildi. 19 ölkənin iştirak etdiyi həmin buraxılışda əvvəlcə iştirak etmək niyyətində olan və artıq öz nömrəsini də seçmiş Türkiyə, əsasən müsəlmanlardan ibarət bir ölkənin İsraildə çıxış etməsinə etiraz edən ərəb ölkələrinin təzyiqindən sonra müsabiqəyə az qalmış iştirakdan imtina etdi. Nəticələr arasındakı fərqin çox az olması İsrail və İspaniyanın birinci yer uğrunda mübarizə aparmasına səbəb oldu: sonuncu səslərin elan edilməsindən əvvəl İspaniya yalnız bir xal fərqlə liderlik edirdi. Sonuncu səsləri elan edən ölkə isə İspaniya oldu və öz səsverməsi ilə qalibi müəyyən etdi. İspaniya "Milk and Honey" qrupunun "Hallelujah" mahnısı ilə təmsil olunan ev sahibinə 10 xal verərək İsrailə ardıcıl ikinci qələbəsini qazandırdı.

## 1980-ci illər
1980 Avroviziya Mahnı Müsabiqəsi yarışmanın iyirmi beşinci buraxılışı olub Niderland Yayım Şirkəti tərəfindən təşkil edildi və 19 aprel 1980-ci ildə Niderlandın Haaqa şəhərində Niderland Konqres Mərkəzində keçirildi. Əvvəlki il qalib gələn İsrail əvvəlcə müsabiqəyə ev sahibliyi etməyə razılıq vermiş, lakin ardıcıl ikinci il tədbirə ev sahibliyi etməyin xərclərinə görə İsrail Yayım Birliyi son anda tədbirə ev sahibliyi etməkdən imtina etmişdi. BBC də daxil olmaqla bir sıra digər yayımçılar tədbiri təşkil etməkdə istəksiz göründükdən sonra Niderland Yayım Şirkəti 1976-cı ildəki məkandan istifadə edərək az xərclə ev sahibliyi edə biləcəyi barədə razılığa gəldi. 19 aprel tarixi İsrail Xatirə Günü *(Yom HaZikaron)* ilə üst-üstə düşdüyü üçün İsrail üçün problemli oldu və İsrailin müsabiqə tarixini dəyişdirmək cəhdləri uğursuz olduqdan sonra müsabiqədə iştirakdan imtina etdi. Bu isə əvvəlki ilin qalib ölkəsinin titulunu qoruya bilmədiyi ilk və yeganə hal idi. Monako da müsabiqədən geri çəkildi, lakin Türkiyənin geri qayıtması və Avroviziyada iştirak edən ilk Afrika ölkəsinin – Mərakeşin yarışmaya qatılması ilə ölkələrin sayı 19 olaraq qaldı. Conni Loqan üç Avroviziya zəfərindən ilkini Haaqada qazandı və "What's another year" mahnısı ilə İrlandiyaya ikinci qələbəsini qazandırmış oldu.

1981 Avroviziya Mahnı Müsabiqəsi yarışmanın iyirmi altıncı buraxılışı olub Raidió Teilifís Éireann yayım təşkilatı tərəfindən təşkil edildi və 4 aprel 1981-ci ildə İrlandiyanın Dublin şəhərində keçirildi. Kiprin ilk dəfə iştirak etməsi, İsrail və Yuqoslaviyanın geri qayıtması, Mərakeş və İtaliyanın isə yarışmadan çıxması ilə müsabiqədə ümumilikdə 20 ölkə yarışdı. İtaliya müsabiqə tarixində ilk dəfə yarışmadan imtina edirdi. Avropa, Asiya və Şimali Afrikanı əhatə edən təxminən 30 ölkədə buraxılışın izlənməsi ilə, dünya miqyasında təxminən 500 milyon tamaşaçı auditoriyasının olması gözlənilirdi. Səsvermə İsveçrə, Böyük Britaniya və Almaniya arasında gərgin mübarizə ilə başa çatdı və Böyük Britaniya Almaniya üzərində 4 xallıq fərqlə dördüncü qələbəsini qazandı. Xüsusi olaraq müsabiqə üçün yaradılmış "Bucks Fizz" qrupu sonrakı illərdə böyük uğurlar qazanacaq və onların Avroviziya qalibi olan "Making your mind up" mahnısı bütün Avropada hitə çevriləcəkdi.

1982 Avroviziya Mahnı Müsabiqəsi yarışmanın iyirmi yeddinci buraxılışı olub BBC tərəfindən təşkil edildi və 24 aprel 1982-ci ildə Böyük Britaniyanın Harrogit şəhərində keçirildi. Fransa və Yunanıstanın geri çəkilməsi ilə birlikdə ümumilikdə 18 ölkə mübarizə apardı. Fransanın TF1 telekanalı müsabiqədən çıxmaqla bağlı açıqlamasında müsabiqənin musiqi keyfiyyətini tənqid etmiş və onu "cəfəngiyat abidəsi" adlandırmışdır. Gecədə ikinci çıxış etməli olan Yunanıstan, mahnısının əvvəllər yayımlandığı və yunan xalq mahnısına əsaslandığı aşkar edildikdən sonra müsabiqədən bir neçə həftə əvvəl yarışmadan çıxmaq məcburiyyətində qalmışdı. Almaniya səsvermədə liderlik etdi və mövcud sistemdə o zamana qədər görünməmiş ən böyük fərqlə – 61 xalla qalib gəldi, həmçinin 9 münsiflər heyətindən 12 xal almaqla bu göstəricisinə görə yeni rekorda imza atdı. Nikol ölkəsinin ilk çıxışından 26 il sonra yarışmanı qazanan ilk alman sənətçi oldu və qələbəsini qeyd etdiyi təkrar ifasında "Ein bißchen frieden" mahnısını ingilis, fransız, holland və orijinal alman dilində səsləndirdi.

1983 Avroviziya Mahnı Müsabiqəsi yarışmanın iyirmi səkkizinci buraxılışı olub ARD adından Bayerischer Rundfunk tərəfindən təşkil edildi və 23 aprel 1983-cü ildə Qərbi Almaniyanın Münxen şəhərində BMW Parkda keçirildi. Almaniyanın ikinci dəfə ev sahibliyi etdiyi müsabiqəyə 20 ölkə qoşuldu. İtaliya, Yunanıstan və Fransa geri qayıtdı. Fransa əvvəlki buraxılışda iştirak etmədiyinə görə ictimaiyyətin təzyiqinə məruz qaldıqdan sonra yeni yayımçı Antenne 2 tərəfindən təmsil edildi. İrlandiya isə yayımçı şirkəti RTÉ-də baş verən maliyyə böhranı səbəbilə ilk dəfə müsabiqədən çəkildi. Lüksemburq İsrail, İsveç və Yuqoslaviyanı geridə qoyaraq səslərin yaxın olmasına baxmayaraq beşinci dəfə birinciliyi əldə edə bildi. Fransa əsilli müğənni Korin Ermenin "Si la vie est cadeau" adlı əsəri qalib gələrək yarışmanın ən uğurlu ölkələrindən biri kimi Lüksemburqun mövqeyini daha da möhkəmləndirdi.

1984 Avroviziya Mahnı Müsabiqəsi yarışmanın iyirmi doqquzuncu buraxılışı olub RTL Group tərəfindən təşkil edildi və 5 may 1984-cü ildə Lüksemburq şəhərində Böyük Teatrda keçirildi. Ümumilikdə 19 ölkə iştirak etdi. İrlandiya geri qayıtdı, İsrail isə müsabiqənin tarixi İsrail Xatirə Günü *(Yom HaZikaron)* ilə üst-üstə düşdüyü üçün iştirakdan imtina etdi. Yunanıstan isə yerli yayımçı şirkəti ERT-nin ölkənin potensial mahnısının tədbir üçün çox keyfiyyətsiz olduğuna qərar verməsindən sonra son anda müsabiqədən geri çəkildi. Cəmi 19 yaşında ikən tədbirin aparıcısı seçilən Dezire Nozbuş müsabiqədə iştirak edən ən gənc iştirakçı oldu. ABBA İsveçə ilk Avroviziya qələbəsini qazandırdıqdan 10 il sonra "Herreys" qrupu "Diggi-loo diggi-ley" mahnısı ilə Skandinaviya ölkəsinə ikinci qələbəsini gətirdi.

1985 Avroviziya Mahnı Müsabiqəsi yarışmanın otuzuncu buraxılışı olub Sveriges Television yayım şirkəti tərəfindən təşkil edildi və 4 may 1985-ci ildə İsveçin Göteborq şəhərində Skandinaviumda keçirildi. Arenada 8000-dən çox tamaşaçının iştirak etdiyi bu tədbir o zamana qədər keçirilən ən böyük, eləcə də peyk vasitəsilə canlı yayımlanan ilk yarışma idi. İştirakçı ölkələrin sayı yenə 19 idi. İsrail və Yunanıstan geri qayıtmış, Yuqoslaviya və Niderland ilk dəfə olaraq geri çəkilmişdi. Hər iki ölkənin iştirak etməməsi müsabiqənin milli anım günləri ilə üst-üstə düşməsi ilə bağlı olmuşdu; belə ki, Niderlandda Anım Günü (), Yuqoslaviyada isə prezident İosip Broz Titonun ölüm ildönümü keçirilirdi. Norveç, Almaniya və İsveç arasında gərgin keçən mübarizədə mütəmadi olaraq uğursuzluq əldə edən ölkə ilk dəfə qələbə qazandı: Norveç əvvəllər altı dəfə sonuncu olmuşdu, bu da digər bütün ölkələrlə müqayisədə daha çox idi. Bu səbəbdən "Bobbysocks!" qrupunun "La det swinge" mahnısının birinci elan edilməsi arenada böyük təntənə ilə qarşılandı.

1986 Avroviziya Mahnı Müsabiqəsi yarışmanın otuz birinci buraxılışı olub NRK yayım şirkəti tərəfindən təşkil edildi və 3 may 1986-cı ildə Norveçin Bergen şəhərində Qriq Hollda keçirildi. Niderland və Yuqoslaviyanın bir illik fasilədən sonra geri dönməsi və İslandiyanın ilk dəfə çıxış etməsi ilə birlikdə bu müsabiqədə cəmi 20 ölkə yarışdı. İtaliya bu ilki tədbirdən imtina etmək qərarına gəlmiş, Yunanıstan isə müsabiqənin Müqəddəs Şənbə ilə üst-üstə düşməsi səbəbindən son anda iştirakdan imtina etmişdi. Tarixə düşən bir hadisə də Lüksemburq təmsilçisi Şeris Lourensin ifasında "L'Amour de ma vie" adlı mahnı sayəsində Avroviziya səhnəsində yer alan 500-cü mahnının müsabiqədə səsləndirilməsi oldu. Bu müsabiqədə həmçinin LGBT cəmiyyətinin ilk aşkar təmsili baş tutmuş, Norveçin dreq qrupu olan "Great Garlic Girls" qrupunun üzvləri yerli müğənni Ketil Stokkanı müşayiət etmişdilər. Belçika o günə qədər ilk və yeganə qələbəsini qazandı: Sandra Kim cəmi 13 yaşında "J'aime la vie" mahnısı ilə müsabiqənin ən gənc qalibi oldu. Sandra müsabiqədən əvvəl prodüserlərə 15 yaşında olduğunu demişdi. Həqiqət ortaya çıxdıqda ikinci yeri tutan İsveçrə nümayəndə heyəti etiraz edərək Belçikanın diskvalifikasiyası üçün müraciət etmiş, lakin bu, nəticəsiz qalmışdı.

1987 Avroviziya Mahnı Müsabiqəsi yarışmanın otuz ikinci buraxılışı olub RTBF yayım şirkəti tərəfindən təşkil edildi və 9 may 1987-ci ildə Belçikanın Brüssel şəhərində keçirildi. Belçika o vaxta qədər ilk yarışmasına ev sahibliyi etmək üçün digər ölkələrdən daha uzun müddət gözləmiş, ilk yarışmada iştirakından 31 il sonra buna nail ola bilmişdi. Müsabiqə yarandığı gündən bəri Belçikanın təmsilçilərinin seçimi iki yayımçı tərəfindən həyata keçirilmişdi: fransız dilində RTBF, holland dilində isə Belgische Radio-en Televisieomroep (BRT) hər il növbəli şəkildə bu vəzifəni həyata keçirirdi. Əvvəlcə BRT əvvəlki il qalib gələn yayımçı RTBF ilə Belçikanın ev sahibliyi etdiyi ilk müsabiqəni birgə hazırlamaq istəmişdi, lakin iki təşkilat arasında tez bir zamanda fikir ayrılıqları yarandı. Buna görə də RTBF müsabiqəni təkbaşına təşkil etdi, BRT isə Belçikanın təmsilçisini seçdi. Müsabiqədə 22 ölkə iştirak etdi ki, bu da yeni bir rekord oldu. İtaliya və Yunanıstan da geri qayıdaraq əvvəlki il iştirak edən 20 ölkəyə qoşuldular. 1980-ci ildəki buraxılışda qalib gələn Conni Loqan İrlandiya adına yenidən müsabiqəyə qayıdaraq "Hold me now" mahnısı ilə müsabiqədə iki dəfə qələbə qazanan ilk sənətçi oldu və bununla da İrlandiyaya üçüncü qələbəsini qazandırdı.

1988 Avroviziya Mahnı Müsabiqəsi yarışmanın otuz üçüncü buraxılışı olub RTÉ yayım şirkəti tərəfindən təşkil edildi və 30 aprel 1988-ci ildə İrlandiyanın Dublin şəhərində keçirildi. Bu, İrlandiyanın ev sahibliyi etdiyi üçüncü müsabiqə idi, həmçinin Dublinin təsis edilməsinin mininci ildönümü ilə eyni ildə baş tutmuşdu. Həmin ilki buraxılışda 1987-ci ildəki ölkələr qrupu iştirak etsə də, Kiprin mahnısının vaxtilə 1984-cü il Kipr milli seçimlərinə qatıldığı aşkar edildikdən sonra Kipr son mərhələdə geri çəkilmək məcburiyyətində qaldı. RTÉ prodüser heyəti yarışmanı müsairləşdirmək və daha gənc izləyici kütləsini cəlb etmək üçün böyük səy göstərdi; bu məqsədlə iki nəhəng videodivarın və ilk dəfə istifadə olunan kompüterləşdirilmiş səsvermə tablosunun olduğu, o zamana qədər görülən ən böyük müasir bir səhnə quruldu. O zamana qədər görünməmiş ən çətin yarışlardan biri olan bu buraxılışda İsveçrə Böyük Britaniya üzərində cəmi bir xal fərqi ilə qalib gəldi və o vaxtlar tanınmayan Selin Dion "Ne partez pas sans moi" mahnısı ilə İsveçrəyə ikinci qələbəsini qazandırdı. Onun müsabiqədə qalib gələn mahnısı kommersiya baxımından uğurlu olmasa da, Selin daha sonra karyerası ərzində 200 milyondan çox albom sataraq dünyanın ən çox satan sənətçilərindən oldu.

1989 Avroviziya Mahnı Müsabiqəsi yarışmanın otuz dördüncü buraxılışı olub İsveçrə Yayım Korporasiyasının (SRG SSR) adından Télévision suisse romande (TSR) yayım şirkəti tərəfindən təşkil edildi və 6 may 1989-cu ildə İsveçrənin Lozanna şəhərində keçirildi. Bu, müsabiqənin ilk buraxılışının Alp dağları ölkəsində keçirilməsindən 33 il sonra İsveçrədə keçirilən ikinci Avroviziya yarışması idi. 1980-ci illərin sonuncu Avroviziya müsabiqəsi Kiprin də geri qayıtması ilə 1987-ci ildəki 22 iştirakçı ölkə rekordunu təkrarladı. Bu il tay-brek qaydasında dəyişiklik tətbiq edildi: artıq birinci yeri tutan ölkələr üçün geri sayma tətbiq olunacaqdı; ən çox 12 xalı olan ölkə qalib elan ediləcək və bu formada səslər arasındakı bərabərliyi aradan qaldırmaq mümkün olmadıqda isə ən çox 10 xalı olan (bu da nəticə vermədikdə sıra ilə növbəti xal göstəricisindən ən çox toplayan) ölkələrlə əlavə müqayisələr aparılacaqdı. Yarışmaya qoşulan iki iştirakçı yaşlarının az olması səbəbindən mübahisələrə səbəb olmuşdu: Fransadan 11 yaşlı Natali Pake və İsraildən 12 yaşlı Cili Netanel müsabiqə tarixinin ən gənc iştirakçıları olmuşdular. Yuqoslaviya "Riva" qrupunun "Rock Me" mahnısı ilə qazandığı zəfərlə yarışmadakı yeganə qalibiyyətini əldə etdi.

## 1990-cı illər
1990 Avroviziya Mahnı Müsabiqəsi yarışmanın otuz beşinci buraxılışı olub Jugoslovenska radio-televizija (JRT) adından Radiotelevizija Zagreb (RTZ) tərəfindən təşkil edildi və 5 may 1990-cı ildə Yuqoslaviya Sosialist Federativ Respublikasının Zaqreb şəhərində Vatroslav Lisinski Hollda keçirildi.

## İstinadlar

## Xarici keçidlər
* Avroviziya Mahnı Müsabiqəsi: Tarixi